b'\n_START_ARTICLE_\nABC-piirustuskoulu\n_START_PARAGRAPH_\nABC-piirustuskoulu oli vuonna 1937 perustettu kirjeopisto, joka toimi Helsingist\xc3\xa4 k\xc3\xa4sin. Unto Pusa oli kirjekoulun johtajaopettajana vuosina 1946-1966. Kirjekurssi oli varsin suosittu, ja monet my\xc3\xb6hemmin taiteilijoina tunnetuksi tulleet hankkivat ensimm\xc3\xa4iset oppinsa sen avulla. Kurssia ovat k\xc3\xa4yneet muun muassa Kauko Lehtinen, Rafael Wardi ja Simo Hannula. ABC-piirustuskoulu ja Linguaphone-kielikoulu olivat mainostoimisto Erva-Latvalan perustamia ja sen omistuksessa vuosina 1941\xe2\x80\x9370._NEWLINE_ABC-piirustuskoulun opetus perustui pariisilaisen Ecole A.B.C. de Dessin -nimisen, my\xc3\xb6s kirjekurssina toimineen koulun menetelmiin. Kurssi oli kolmen vuoden pituinen. Siihen sis\xc3\xa4ltyi 12 kirjett\xc3\xa4 teht\xc3\xa4vineen, jotka l\xc3\xa4hetettiin kouluun palautetta varten. Pyrkimyksen\xc3\xa4 oli opastaa oppilaita taiteen ymm\xc3\xa4rt\xc3\xa4misess\xc3\xa4 ja piirt\xc3\xa4misen tekniikassa. Taitojen soveltamista k\xc3\xa4ytt\xc3\xb6taiteeseen rohkaistiin ja mukana oli muun muassa mainospiirt\xc3\xa4miseen liittyvi\xc3\xa4 teht\xc3\xa4vi\xc3\xa4. Muun hy\xc3\xb6dyn ohella toivottiin, ett\xc3\xa4 piirt\xc3\xa4misest\xc3\xa4 tulisi hauska ja terveellinen harrastus, joka  opettaa n\xc3\xa4kem\xc3\xa4\xc3\xa4n luonnon uudella tavalla. _NEWLINE_Teht\xc3\xa4v\xc3\xa4t johdattelivat usein havainnosta piirt\xc3\xa4miseen. Oppilaita kehotettiin toistuvasti piirt\xc3\xa4m\xc3\xa4\xc3\xa4n suoraan luonnosta niin muotokuvia, maisemia kuin el\xc3\xa4imi\xc3\xa4 ja muuta ymp\xc3\xa4rill\xc3\xa4 n\xc3\xa4kyv\xc3\xa4\xc3\xa4, ja kehotettiin v\xc3\xa4ltt\xc3\xa4m\xc3\xa4\xc3\xa4n kirjeiden kuvituksen kopioimista, oli se sitten tietoista tai tiedostamatonta. N\xc3\xa4kemisen taitoa harjoitettiin muun muassa piirt\xc3\xa4m\xc3\xa4ll\xc3\xa4 aihe ensin tarkoin havainnon mukaan ja sen j\xc3\xa4lkeen muistista. Kurssiin liittyi vihkosia ja kirja, joihin oli koostettu monipuolisesti tietoa taiteesta, taiteen tekemisen filosofiasta, sommittelusta, tekniikoista ja eri taiteilijoista. Oppilaita kehotettiin my\xc3\xb6s k\xc3\xa4ym\xc3\xa4\xc3\xa4n taiden\xc3\xa4yttelyiss\xc3\xa4 ja tutustumaan taidehistoriaan, sek\xc3\xa4 perustamaan taideyhdistyksi\xc3\xa4 eri puolille maata. Mukana oli valmis ehdotus yhdistyksen s\xc3\xa4\xc3\xa4nn\xc3\xb6iksi.'